KIRJALLINEN KYSYMYS E-3529/02

esittäjä(t): Bartho Pronk (PPE-DE) komissiolle

(10. joulukuuta 2002)

Aihe: Säännökset lomakorvauksista

Jos työntekijä ei ole ollut ansiotyössä Belgiassa vuonna 2001, hänellä ei ole oikeutta saada palkallista vuosilomaa vuonna 2002. Siten henkilö, joka siirtyy ensimmäistä kertaa työelämään Belgiassa 1. tammikuuta 2002, ei saa samana vuonna palkallista lomaa. Säännöksiä sovelletaan paitsi Belgian kansalaisiin myös muihin EU:n jäsenvaltioista tuleviin työntekijöihin, jotka käyttävät hyväkseen oikeutta vapaaseen liikkuvuuteen yhteisössä (Euroopan yhteisön perustamissopimuksen 39 artikla), kuitenkin niin, ettei oteta huomioon aikaisempaa työskentelyä. Tämä merkitsee syrjintää kansallisuuden perusteella. Myös komissio on todennut asian(1). Ei ole kuitenkaan selvää, mihin toimiin komissio on ryhtynyt, sillä säännökset ovat edelleen voimassa. Säännöksiin kuuluvat kuninkaan 30. maaliskuuta 1967 päivätty päätös, jossa on säännös työntekijöiden vuosilomalainsäädännön yleisestä täytäntöönpanosta ja kuninkaan 28. kesäkuuta 1971 päivätty päätös työntekijöiden vuosilomasäännösten soveltamisesta ja yhteensovittamisesta.

1. Ovatko nämä säännökset ristiriidassa yhteisön lainsäädännön kanssa ja erityisesti Euroopan yhteisön perustamissopimuksen 39 artiklan kanssa sekä työaikadirektiivin (93/104/EY(2)) 7 artiklan kanssa?

2. Mitä komissio on tehnyt kertomuksensa(3) perusteella?

3. Voiko komissio kertoa, miten Euroopan unionissa voidaan siirtää saavutettuja lomakorvausoikeuksia?

4. Aikooko komissio ehdottaa jäsenvaltioiden erilaisten säännösten yhteensovittamista?

(1) KOM(2000) 787.

(2) EYVL L 307, 13.12.1993, s. 18.

(3) KOM(2000) 787.

Anna Diamantopouloun komission puolesta antama vastaus

(20. tammikuuta 2003)

Tietyistä työajan järjestelyä koskevista seikoista 23. marraskuuta 1993 annetun neuvoston direktiivin(1) 7 artiklassa säädetään vähintään neljän viikon palkallisesta vuosilomasta kaikille työntekijöille loman saannin edellytyksiä ja myöntämistä koskevan kansallisen lainsäädännön tai käytännön mukaisesti.

Komission mielestä kyseisten belgialaisten säännösten kaltainen lainsäädäntö on direktiivin 7 artiklan mukainen. Kyseessähän on nimenomaan kansallisen lainsäädännön tai käytännön mukaiset loman saannin ja myöntämisen edellytykset.

Asiassa C-173/99 26. kesäkuuta 2001 annetussa Euroopan yhteisöjen tuomioistuimen tuomiossa(2) todettiin, että jäsenvaltion sellainen lainsäädäntö, jossa säädetään palkallista vuosilomaa koskevan oikeuden käyttämiseen kohdistuvasta edellytyksestä, joka estää kyseisen oikeuden syntymisen tiettyjen työntekijöiden osalta, poistaa direktiivissä 93/104/EY myönnetyltä yksilölliseltä oikeudelta kaiken merkityksen ja on lisäksi ristiriidassa direktiivin tarkoituksen kanssa (tuomion 48 kohta). Belgian lainsäädännössä ei kuitenkaan ole kyse lomaoikeuden sitomisesta vähintään tietynpituiseen työskentelyyn, vaan lomaoikeuden siirrosta seuraavaan kalenterivuoteen. Komission mielestä tällaisesta tapauksesta säädetään 7 artiklan 1 kohdan lopussa.

Palkallisen vuosilomaoikeuden siirtämisestä ei ole yhteisön säännöksiä eikä komissiolla ole aikomusta esittää sellaisia tässä vaiheessa.

(1) EYVL L 307, 13.12.1993.

(2) Euroopan yhteisöjen tuomioistuimen (kuudennen jaoston) asiassa The Queen vastaan Secretary of State for Trade and Industry, ex parte Broadcasting, Entertainment, Cinematographic and Theatre Union (BECTU) antama tuomio, ennakkoratkaisupyyntö: High Court of Justice (Englanti & Wales), Queen's Bench Division (Crown Office) Yhdistynyt kuningaskunta, oikeustapauskokoelma 2001, s. I-04881.